ইউৰোপৰ মাজভাগত অৱস্থিত অষ্ট্ৰিয়া নামৰ দেশখনত ১৮৮৯ চনত হিটলাৰৰ জন্ম হৈছিল৷ সৰুৰে পৰাই হিটলাৰ ইহুদী-বিদ্বেষী আছিল৷ ১৯১৮ চনত প্ৰথম বিশ্বযুদ্ধত হিটলাৰে সৈন্যবাহিনীত কাম কৰিছিল আৰু জাৰ্মানিৰ পৰাজয়ৰ কাৰণ ইহুদীসকল বুলি ভাবিছিল৷ “ মেইন্ কাম্ফ্ ” (Mein Kampf) নামৰ হিটলাৰৰ আত্মজীৱনীখনৰ পৰা এই কথা গম পোৱা গৈছে যে হিটলাৰে ইহুদীসকলৰ বংশ নাশ কৰি এখন নিকা ইহুদীহীন ইউৰোপ গঢ়াৰ সপোন দেখিছিল ৷ ১৯৩৪ চনত জাৰ্মানিৰ শাসন কৰ্তা হৈ লোৱাৰ পিছতে হিটলাৰে এইকাম হাতে কামে ৰুপায়িত কৰিবলৈ লাগি গৈছিল৷ নেচ ’ নেল চচিয়েলিষ্ট্ জাৰ্মান ৱৰ্কাৰ্ছ পাৰ্টিৰ (চমুকৈ নাজী) প্ৰমূখ হিচাপে হিটলাৰে প্ৰথমটো কনচেনট্ৰেছন কেম্প প্ৰতিষ্ঠা কৰিছিল ১৯৩৩ চনৰ মাৰ্চ মাহত৷ প্ৰথমতে সেই কেম্পলৈ নিক্ষেপ কৰা হৈছিল ৰাজনৈতিক প্ৰতিদণ্ডী আৰু কমিউনিষ্ট্সকলক৷ তাৰ পিছতেই জাৰ্মানিত বাস কৰা ইহুদীসকললৈ চকু দিছিল৷ সেই সময়ত জাৰ্মানিত থকা ইহুদীলোকৰ সংখ্যা আছিল মুঠ জনসংখ্যাৰ মাত্ৰ ১ শতাংশ ৷ হিটলাৰে তেওঁলোকৰ সা-সম্পতি জোৰ কৰি কাঢ়ি ল ’ লে ৷ কোনো ইহুদীলোকে চৰকাৰী চাকৰিত আবেদন কৰিব নোৱাৰা হ ’ ল ৷ ইহুদী ডাক্তৰ, উকীলৰ ওচৰলৈ আন মানুহ যোৱাটো বন্ধ কৰি দিয়া হ ’ ল৷ ১৯৩৩ ৰ পৰা ১৯৩৯ চনলৈ হাজাৰ হাজাৰ ইহুদীলোক জাৰ্মানি এৰি প্ৰাণৰ ভয়ত দাঁতিকাষৰীয়া দেশলৈ পলাই যায়৷ ১৯৩৯ চনৰ চেপ্তেম্বৰ মাহত নাজী সৈন্যবাহিনীয়ে পোলেণ্ডৰ পশ্চিমৰ অংশ অধিকাৰ কৰি ল ’ লে আৰু তাত বাস কৰা ইহুদীলোকসকলক কনচেনট্ৰেচন কেম্পত বন্দী কৰি ৰাখিলে৷ “ ইচ্ছামৃত্যু আঁচনি ” (Euthanasia Programme) নামৰ এক আঁচনি আৰম্ভ কৰি নাজী বাহিনীয়ে ৭০ হাজাৰ বিকলাংগলোকক বলপূৰ্বক হত্যা কৰিলে৷ ১৯৪০ চনৰ পৰা ১৯৪১লৈ, এই সময়ছোৱাত নাজীয়ে অধিকাৰ কৰি ল ’ লে ডেনমাৰ্ক, নৰৱে, নেডাৰলেণ্ড, বেলজিয়াম, ফ্ৰাঞ্চ আদি ইউৰোপৰ দেশসমূহক আৰু তাৰপৰা ইহুদীসকলক চাফা কৰাৰ অভিযান তীব্ৰৰ পৰা তীব্ৰতৰ কৰি আনিলে৷ ১৯৪১ চনৰ জুনমাহত হিটলাৰ বাহিনীয়ে চকু দিলে ছোভিয়েট ইউনিয়নলৈ৷ মাত্ৰ কেইটামান মাহৰ ভিতৰতে ছোভিয়েট ইউনিয়নত বাস কৰা ৫ লাখ ইহুদীলোকক নিৰ্মমভাবে হত্যা কৰা হ ’ ল৷ এই সময়তে নেডাৰলেণ্ডৰ এন্ ফ্ৰাঙ্কে লিখা দিনলিপিখন সেই সময়ৰ এখন জীৱন্ত ইতিহাস ৷ মানৱ সভ্যতাক ভূ-লুন্ঠিত কৰা এই হত্যালীলাৰ নামেই - হল ’ কাষ্ট্!